Nå begynner krigen mot IS-byen Mosul: Sammenlignes med slaget om Stalingrad
Torsdag startet den irakiske hæren en offensiv mot IS i utkanten av deres hovedbase i Irak, millionbyen Mosul. Terrorgruppen, som allerede er hardt presset i både Syria og Irak, skal ha trukket seg tilbake i flere landsbyer rundt Iraks nest største by. Beskjeden kommer få dager etter at IS angrep Brussel, og en hel verden diskuterer hvordan IS kan bekjempes. Samtidig kommer det meldinger om at Den syriske hæren angivelig bare er én kilometer fra IS-kontrollerte Palmyra i Syria. Terrorgruppen skal ha bedt de rundt 15.000 sivile som er igjen i byen, om å flykte. – IS sender nå forsterkninger til Palmyra, sier aktivisten Khaled al-Homsi, som er fra byen, til VG onsdag formiddag. Forsvarstalsmann Yahya Rasool sier ifølge AP at det irakiske militæret har tatt tilbake flere byer rundt Makhmur, som ligger øst for Mosul, torsdag morgen. Luftstyrker fra den amerikanskledede koalisjonen bidrar i operasjonen, ifølge Rasool. Mosul falt i juni 2014, og er i dag en helt sentral by for IS-administrasjonen, også økonomisk. Her styrer terroristene blant annet over en en stor befolkning de kan skattelegge. To Mosul-innbyggere til VG: – Vi er gisler i vår egen hjemby Etter at IS ble drevet ut av provinshovedstaden Ramadi, vest for Bagdad i desember var statsminister Haider al-Abadi så full av selvtillit at han sa: – Hele landet skal være befridd fra IS i løpet av 2016. Etter seieren i Ramadai skal vi nå frigjøre Mosul, som vil være det endelige nederlaget for IS.Alt tyder på at statsministerens spådommer om en rask seier mot IS i Irak er utopi. For hvordan er Mosul som arena i en kamp mot fanatikere som er villige til å ofre livet for det såkalte kalifates overlevelse? Jamed R. Snoddy var avdelingsleder i en infanterienhet i Mosul fra 2005 til 2006 under det amerikanske okkupasjonen av Irak. Der forsøkte enheten å kontrollerte sør-vestre siden av millionbyen i Nord-Irak. – Jeg hører mye løs prat om å gjenerobre Mosul. Jeg tror et angrep på dette stedet kan føre til en ti år lang beleiring, skrev han i en analyse hos magasinet Foreign Policy i desember. Han beskriver at marerittet for irakiske tropper vil bli en dør-til-dør-kamp i byens gamleby. Bygningene står tett i tett, gatene er smale og gjemmestedene er svært mange. Samtidig kan ingen store kjøretøy ta seg fram. Stedet er perfekt for en fiende som i lang tid har gravd seg ned, og forberedt seg på slaget. Snoddy tenker tilbake på slaget mellom amerikanske styrker og opprørere i Fallujah i 2004 - de dødeligste kampene under den katastrofale okkupasjonen. Mange tusen topptrente amerikanske soldater angrep byen uten rask suksess. Over 100 ble drept og 600 ble skadet. – Falluja er bare 20 prosent av størrelsen til Mosul, skriver Soddy. Han mener den eneste måten er å omringe byen helt, og slite ut IS i en årelang utmattelseskrig inne i byen. Checkpoints over hele byen I fjor høst intervjuet VG to menn som fortsatt befinner seg inne i Mosul. De beskrev livet i IS-bastionen slik: – Livet her er trist i hver eneste betydning av ordet. IS har etablert checkpoints for hver 500 meter gjennom hele byen, forteller av dem. – Det er ingen jobb her, ingen studier, og selvfølgelig ikke noe liv. Byen er død. – Vi er gisler i vår egen hjemby. Vi må finne en måte å komme oss vekk på.Analytikere den britiske avisen The Telegraph har snakket med, tror kampene vil likne slaget om Stalingrad under andre verdenskrig, og flere tusen av IS sine elitekrigere vil delta. Tony Dodge, direktør for Midtøsten-studier på London School of Economiscs sa til avisen: – Mosul er den viktigste premien for begge sider i konflikten. Den irakiske hæren kastet uniformer, våpen og løp av gårde da IS inntok Mosul i juni 2014. Dodge tror den lite effektive irakiske hæren vil bruke langt lenger tid på å forberede slaget om Mosul, enn hva folk tror. Jacob Siegel, en analytiker som skriver for Daily Beast, skrev i sommer at Iraks plan om å innta Mosul innen et år, er «fantasi». – Ønske er nok der, men det er ikke styrkene. Bagdad (irakiske myndigheter) er ikke klare til å gjenerobre Nord-Iraks hovedstad, skrev han.
En amerikansk veteran som kjempet i Mosul, tror Irak må forberede seg på en beleiring som vil vare i flere år.